สำนักงานการวิจัยแห่งชาติ โชว์สุดยอดผลงานสิ่งประดิษฐ์ในงานวันนักประดิษฐ์ ประจำปี 2563
สำนักงานการวิจัยแห่งชาติ โชว์สุดยอดผลงานสิ่งประดิษฐ์ในงานวันนักประดิษฐ์ ประจำปี 2563 รองศาสตราจารย์ นายแพทย์สรนิต ศิลธรรม ปลัดกระทรวงการอุดมศึกษา วิทยาศาสตร์ วิจัยและนวัตกรรม (อว.) เปิดงาน “วันนักประดิษฐ์ ประจำปี 2563” ภายใต้แนวคิด “สิ่งประดิษฐ์สร้างสรรค์ พัฒนาก้าวไกล นวัตกรรมไทยยั่งยืน” จัดขึ้นระหว่างวันที่ 2 – 6 กุมภาพันธ์ 2563 เพื่อระลึกถึงวันประวัติศาสตร์ของการจดทะเบียนและทูลเกล้าฯ ถวายสิทธิบัตรการประดิษฐ์ “เครื่องกลเติมอากาศที่ผิวน้ำหมุนช้าแบบทุ่นลอย”หรือ “กังหันน้ำชัยพัฒนา” แด่พระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร ซึ่งเป็นสิทธิบัตร ในพระปรมาภิไธยพระมหากษัตริย์พระองค์แรกของไทย และเป็นครั้งแรกของโลก รวมทั้งทรงเป็นแบบอย่างที่ดีแก่นักประดิษฐ์ไทยในการสร้างสรรค์ผลงานสิ่งประดิษฐ์ที่ช่วยแก้ไขปัญหาให้กับประชาชนและสังคมได้อย่างเป็นรูปธรรมอย่างแท้จริง ปลัดกระทรวง อว. กล่าวว่า งานวันนักประดิษฐ์จัดขึ้นเป็นประจำทุกปี โดยในปีนี้จัดขึ้นเป็นครั้งที่ 22 เพื่อนำเสนอสิ่งประดิษฐ์และนวัตกรรมพร้อมใช้และความก้าวหน้าด้านการประดิษฐ์คิดค้นของประเทศให้เกิดการขยายผลและนำไปใช้ประโยชน์ในมิติต่างๆ สอดคล้องกับเป้าหมายของยุทธศาสตร์ชาติระยะ 20 ปี และเป้าหมายประเทศไทย 4.0 ในการนำการวิจัยและนวัตกรรม ซึ่งเป็นกลไกสำคัญในการขับเคลื่อนเศรษฐกิจและการพัฒนาสังคมของประเทศ เชื่อว่างานวิจัยต่างๆ และสิ่งประดิษฐ์ที่ได้นำมาเผยแพร่ให้กับประชาชนได้รับชมในครั้งนี้ จะเป็นการสร้างองค์ความรู้และแรงบันดาลใจให้กับเยาวชนและประชาชนไทยได้เป็นอย่างมากภายในงาน มีผลงานสิ่งประดิษฐ์ที่น่าสนใจ อาทิ สิ่งประดิษฐ์ที่เกี่ยวข้องกับยานยนต์สมัยใหม่  สิ่งประดิษฐ์จากการแปรรูปผลผลิตทางการเกษตร อุปกรณ์ทางการแพทย์ นวัตกรรมที่เกี่ยวข้องกับผู้สูงอายุและสิ่งประดิษฐ์ที่เกี่ยวข้องกับการจัดการสิ่งแวดล้อม ระบบนิเวศและการจัดการมลพิษ รวมถึงการประกวดสิ่งประดิษฐ์ระดับเยาวชนในโครงการ “Thailand New Gen Award : I New Gen Award 2020” การฝึกอบรมเชิงปฏิบัติการ การเสวนาและกิจกรรมบนเวทีอีกมากมาย นอกจากนี้ ยังมีพิธีมอบรางวัลสภาวิจัยแห่งชาติ : รางวัลนักวิจัยดีเด่นแห่งชาติ รางวัลผลงานวิจัย รางวัลวิทยานิพนธ์ และรางวัลผลงานประดิษฐ์คิดค้น ประจำปี 2563 ด้วย สำหรับประชาชนที่สนใจ สามารถเดินทางไปได้ตั้งแต่วันนี้ - 6 กุมภาพันธ์นี้ เวลา 09.00 น. – 17.00 น. ณ ศูนย์นิทรรศการและการประชุมไบเทค บางนา โดยไม่เสียค่าใช้จ่าย